R. Kaliňák, poslanec: (2004-03-02):
To je najväčšia vec, nad ktorou sa musíme pri prerokovaní tohto zákona zamyslieť, že sa naozaj stane situácia, ktorú nebude možné ani legislatívne, ani inak napraviť, pretože výrazne zasiahneme do života justície. Keď hovoríme o tej odbornosti, aj pri nej sa pristavím na chvíľu. Štandardné členenie našich agend v justícii je na civil, v ktorom sú nejaké podzložky, ako je napríklad poručenské oddelenie, obchodné oddelenie, trestné oddelenie. O akej presnej špecializácii to hovoríme? Budeme mať sudcu, ktorý sa bude orientovať iba na vecné bremená? Budeme mať sudcu, ktorý sa bude orientovať iba na záväzky? Ak raz má celý Občiansky zákonník na starosti v rámci svojho céčka, ako sa bežne hovorí medzi sudcami, teda medzi civilom, tak by mal ovládať tak záväzky, tak by mal ovládať tak vecné bremená, ako aj ktorékoľvek iné časti Občianskeho zákonníka, ale ktorý je taký široký, že je špecializáciou každého z nás, ktorí sa tomu venujú. Čiže toto trojdelenie alebo možno päťdelenie, keď ešte medzi to zaradím aj oddelenie, ktoré sa zaoberá dedičstvom, nám postačuje k tomu, aby sme vedeli na súdoch, ktoré majú sedem a osem miestne obsadenie, plnohodnotne mať profesionalizovaných sudcov. Prečo potom argumentujeme, že musíme zrušiť súdy, ktoré sú malé? Áno, všetci to chápeme, že súdy, kde sú traja sudcovia,  štyria sudcovia, zrušiť treba, ale voči nim nikto nemá námietky. Prečo potom ale hovoríme o súdoch, ktoré majú sudcov sedem alebo osem, kde tá profesionalizácia možná je. Dotknem sa aj tej časti, ktorá je veľmi necitlivá vo vzťahu k niektorým konkrétnym súdom, a to sú napríklad súdy, ktoré sídlia v regiónoch, v ktorých očakávame veľký rozvoj. Dnes vieme, že Okresný súd  Bratislava IV je jeden z najhorších súdov v Bratislave. Namiesto toho, aby sme sa snažili tú situáciu vylepšiť, k nemu ešte pripneme Malacky, to znamená región, ktorý dnes prežíva búrlivý rozvoj pre jeho, by som povedal, priemyselnú zónu, ktorá v ňom vznikla. Pre časť, kde sa v Malackách plánuje vybudovať byty pre viac ako 2-tisíc alebo 3-tisíc nových obyvateľov, kde bude množstvo nových pracovnoprávnych sporov, množstvo sporov, ktoré vyplývajú z obchodnej agendy, pretože sa tam sťahujú nové a nové podniky. Toto snáď nie sú argumenty, ktorými by sme sa mali zaoberať minimálne serióznejšie? A namiesto toho pripravíme návrh, kde naozaj, a prepáčte, pán poslanec Béreš, to sa nedá vyargumentovať Okresný súd v Skalici. To sa nedá, asi ste na ňom v živote neboli, aj keď viem, že ste boli prednosta. Nechcem tú budovu nazvať dehonestujúco, ale moja babka mala takú veľkú šopu. Ako skutočne chceme teraz robiť náklady na vybudovanie nového okresného súdu, ktorý má absorbovať 137-tisíc obyvateľov a 3 okresy? To sa mi snáď zdá naozaj ako výsmech reformy súdnictva, tak ako sa jej hovorí, keď sme povedali, že všetky profesijné organizácie sú proti. Určite bude zaznievať argument, že sú proti iba preto, pretože im chceme odobrať hračku. Samozrejme, každý by sa bránil, keď mu chceme ubrať nejaké kompetencie, keď mu chceme zobrať miesta, keď im chceme ubrať. Ale veď teraz sa nebavíme o nejakých kompetenciách policajta na ulici. Bavíme sa o ústavných činiteľoch, s ktorými ideme manipulovať. Sudcovia sú súčasťou vládnej moci, musíme mať citlivejší prístup k tomu, aby sme v konečnom dôsledku získali aj výsledky. Pravdou bol aj argument, ktorý hovoril, že v zásade tento rezort je šesť rokov v jednofarebnej správe a po šiestich rokoch chceme tvrdiť, že je všetko zlé. No tak potom ale popierate voju vlastnú prácu, pán minister, ktorú ste na tomto ministerstve už nejaký ten rok odpracovali. Táto zásadná zmena, ktorá sem vlastne prichádza, neprináša žiaden nový parameter, nič, čo by mi hovorilo, že áno, už dnes je to potrebné, už dnes máme jasne dokázané, v čom to presne nefunguje. Rozobrali sme okresy do momentu, keď dalo by sa povedať, že 70 percent všetkých okresov sa pohybuje na úrovni okolo 137-tisíc obyvateľov, zhruba približne nápad,  ktorý je približne rovnaký, i keď sme nezahrnuli, a to považujem za veľkú chybu, obchodný nápad. Nápad obchodnej agendy, ktorý bude pri budovaní nových priemyselných parkov absolútne rozhodujúcim. Ale zrazu máme niekoľko výnimiek, kde na jednej strane môže existovať okres, ktorý má 50-, 60- alebo 70-tisíc obyvateľov, súdny okres, a na druhej strane môže existovať okres, ktorý má 280-tisíc obyvateľov. Ja mám pocit, že asi nevieme buď dostatočne počítať, alebo sme sa rozhodli, že naozaj tak chceme zmeniť ten systém súdnictva, aby definitívne prestal fungovať. A k tomu smeruje vlastne aj zmena krajských súdov. Za krajské súdy sa predsa neprihovárali ani nevysvetľovali profesijné organizácie, ktoré sú zastúpené iba z Trnavy a z Trenčína, ale mám pocit, že tá asymetria, ktorá vznikne, ten nápad, ktorý príde napríklad na žilinský súd, na ktorý neplánuje prejsť viac ako 70 percent súdov z Krajského súdu z Trenčína. Ako my chceme v dnešnej situácii, keď súdnictvo nefunguje, zužovať priestor pre činnosť súdov a neposkytnúť práveže naopak rozšírenie tej možnosti. Ideme presne opačným smerom a o tomto tento zákon je. Preto si osobne myslím, že tento zákon by nemal prežiť viac ako jedno hlasovanie v parlamente a pripájam sa k návrhu na jeho stiahnutie. Ďakujem. (Potlesk.)